Jann Sjursen (KRF), 2002-03-18:
Det er ikke en farbar vej for at bekæmpe også personfarlig kriminalitet alene at satse på hårde straffe.
Men forebyggelse alene er heller ikke svaret. Personfarlig kriminalitet skal mødes med en helhedsorienteret indsats, der omfatter hensynet til både retfærdighed og menneskelighed.
Det er det, der har været udgangspunktet for, at Kristeligt Folkeparti fandt, at det var nødvendigt i kølvandet på regeringens lovforslag om bebudede skærpede straffe for personfarlig kriminalitet at rette denne forespørgsel, som vi nu behandler, til regeringen.
Vi fandt nemlig umiddelbart, da lovforslaget kom frem og stod helt alene i første omgang, at man ikke fra regeringens side signalerede et helhedsorienteret syn på, hvordan man bekæmper personfarlig kriminalitet. Siden lovforslaget blev fremsat, og vi behandlede det her i Folketinget i torsdags, er regeringen kommet med to handlingsplaner, som begge ministre også her i besvarelsen af forespørgslen henviste til, nemlig handlingsplanen »Stop volden«, regeringens handlingsplan mod volds- og ungdomskriminalitet, og for det andet regeringens handlingsplan til bekæmpelse af vold mod kvinder.
Lad det være sagt med det samme, at der jo står mange rigtige og gode ting i begge handlingsplaner set med Kristeligt Folkepartis øjne.
Men jeg vil også sige, at disse to handlingsplaner og specielt handlingsplanen »Stop volden«, hvad angår præcision og konkretisering, står noget i kontrast til det lovforslag om skærpede strafferammer for personfarlig kriminalitet, regeringen fremsatte.
Hvad sidstnævnte angår, er regeringen meget præcis og har i øvrigt også været meget hurtig på aftrækkeren.
Men vi synes, det er vigtigt, at man ser tingene i deres helhed, og at man sikrer sig, at ikke mindst den forebyggende virksomhed er endog særdeles konkret og har stor tyngde.
Den målrettede kriminalitetsforebyggende indsats skal gøres over en bred front.
Justitsministeren var i sin besvarelse af forespørgslen inde på mange også rigtige ting, og det er også med i handlingsplanen, nemlig SSP-samarbejdet som en krumtap, det arbejde, som gøres i Det Kriminalpræventive Råds regi.
Og socialministeren nævnte også, synes jeg rigtigt, samarbejdet mellem de forskellige myndigheder for at sikre, at de optimale resultater nås.
Indsatsen omkring alkohol og vold har også fået sin plads i regeringens handlingsplan, særligt i forhold til, hvordan man i form af højere bøder vil ramme den del af restaurationsbranchen, der ikke overholder betingelserne for de bevillinger, der er givet.
særdeles hurtigt til verden.
Det kan jeg ikke klandre regeringen for.
Vi mener fra Kristeligt Folkepartis side, at det er nødvendigt med en udvidet handlingsplan fra regeringen til forebyggelse af personfarlig kriminalitet, hvor man får konkretiseret initiativerne i forhold til truede børn og unge i endnu højere grad end det, som vi har set fra regeringens hånd hidtil.
Vi må også tage fat på - igen, vil jeg næsten sige efter finanslovforslaget fra regeringen - at få forebyggelsen i centrum i de særligt belastede boligområder i forhold til kvarterløftprojekter, i forhold til beboerrådgivning og renovering af boligbyggeri m.v., som vi jo ved fra Det Kriminalpræventive Råds arbejde faktisk har en kriminalitetsdæmpende effekt også i forhold til den grove vold og personfarlige kriminalitet, som forespørgslen i dag omhandler.
Vi mener også fra Kristeligt Folkepartis side, at det er nødvendigt at tage endnu mere hånd om at få gjort noget ved den alkoholrelaterede vold.
Det er fint, at man vil drage omsorg for, at restauratører bliver ramt også på pengepungen, hvis de overskrider nogle grænser, men vi synes, at man skulle drage erfaringer ud fra den viden, man har fra kommuner, til at lave forebyggelsesnævn i stedet for bevillingsnævn - det kender man f.eks. fra Ikast Kommune - så man kommunalt får sammentænkt indsatsen som sådan.
Endelig vil jeg nævne, at vi mener, det er nødvendigt, at man sikrer mere behandling af afsonere, også mere end det, der allerede i dag er i forhold til seksualforbrydere, som ministeren har været inde på, med henblik på at sikre, at pågældende afsonere, der har begået personfarlig kriminalitet, kan komme ud og leve en kriminalitetsfri tilværelse.
Der er ingen hurtige og lette løsninger, som justitsministeren sagde det.
Det er den vedholdende indsats, der er nødvendig, ja, men derfor er det også nødvendigt, synes vi fra Kristeligt Folkepartis side, at regeringen kommer lidt mere i dybden end det, som er præsteret i de to handlingsplaner, som er fremlagt.
Det er baggrunden for, at jeg på Kristeligt Folkepartis vegne skal fremsætte følgende:
Forslag til vedtagelse »Folketinget mener, at straf og andre sanktioner ikke kan stå alene, når det gælder om at bekæmpe personfarlig kriminalitet.
Det kræver en helhedsorienteret indsats, der blandt andet bør omfatte sociale, pædagogiske, uddannelses- og beskæftigelsesmæssige tiltag.
Regeringen har fremlagt en handlingsplan mod volds- og ungdomskriminalitet.
Folketinget opfordrer imidlertid regeringen til inden 1. december 2002 for Folketinget at fremlægge en udvidet plan for forebyggelse af personfarlig kriminalitet.
Planen skal bl.a. indeholde konkrete initiativer vedrørende - en helhedsorienteret indsats for kriminalitetstruede familier og enkeltpersoner, - en forebyggelse i særligt belastede boligområder, - en forstærket indsats for at forebygge alkoholrelateret vold og - en bedre hjælp til afsonere med henblik på at løse årsagerne til kriminaliteten og forebygge tilbagefald til kriminalitet, herunder ved tilbud om behandling m.v., hurtigere afklaring af boligforhold efter afsoning og bedre muligheder for efterværn.